Sewe oud-polisiebeamptes gevonnis oor korrupsie(Foto: SA Polisie) Sewe voormalige polisiebeamptes is gevonnis op aanklagte van korrupsie, swendelary en oortreding van die Immigrasiewet, het die Valke Donderdag gesê. Ao. Lynda Steyn, woordvoerder van die direktoraat vir prioriteitsmisdaadondersoeke (die Valke), het gesê die mans is Woensdag in die Bloemfonteinse hooggeregshof gevonnis. “Die beskuldigdes, sers. Philemon Moloi (32), konst. Amos Khala (33), konst. Gert Thithi (37), konst. Dumisane Matobako (35), konst. Vincent Mokhitli (37) en konst. Abel Malefane is skuldig bevind en tot vyf jaar tronkstraf gevonnis op aanklag van swendelary, 12 jaar op aanklag van korrupsie en 12 maande vir oortreding van die Immigrasiewet. “Die sewende verdagte, konst. Mathoto Edith Qasha (35), is ook skuldig bevind en tot drie jaar tronkstraf gevonnis op aanklag van swendelary, ses jaar op aanklag van korrupsie en 12 maande tronkstraf vir die oortreding van die Immigrasiewet,” het Steyn verduidelik. Die mans se aansoek om verlof tot appèl is afgekeur. Die voormalige polisiebeamptes is twee jaar gelede in hegtenis geneem. Die marathon-hofsaak het uiteindelik op 11 Oktober vanjaar tot ŉ einde gekom.